CELEX: 52021PC0194
Language: da
Date: 2021-04-20
Title: Forslag til RÅDETS AFGØRELSE om fastlæggelse af den holdning, der skal indtages på Den Europæiske Unions vegne på konferencen mellem parterne om ændring af bilag III til Rotterdamkonventionen om proceduren for forudgående informeret samtykke for visse farlige kemikalier og pesticider i international handel

EUROPA-KOMMISSIONEN
            Bruxelles, den 20.4.2021
            COM(2021) 194 final
            2021/0100(NLE)
            Forslag til
            RÅDETS AFGØRELSE 
            om fastlæggelse af den holdning, der skal indtages på Den Europæiske Unions vegne på konferencen mellem parterne om ændring af bilag III til Rotterdamkonventionen om proceduren for forudgående informeret samtykke for visse farlige kemikalier og pesticider i international handel
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Rotterdamkonventionen om proceduren for forudgående informeret samtykke for visse farlige kemikalier og pesticider i international handel ("konventionen") trådte i kraft den 24. februar 2004. Den blev godkendt ved Rådets afgørelse om indgåelse på Det Europæiske Fællesskabs vegne af Rotterdam-konventionen om proceduren for forudgående informeret samtykke for visse farlige kemikalier og pesticider i international handel (2006/730/EF) med tilbagevirkende kraft fra den 19. december 2002
                     1
                   og trådte i kraft i Det Europæiske Fællesskab den 24. februar 2004. Formålet med konventionen er at styrke ansvarsdelingen og samarbejdet mellem parterne i den internationale handel med visse farlige kemikalier for dermed at beskytte menneskers sundhed og miljøet mod potentielle skader og bidrage til en miljømæssigt forsvarlig anvendelse af disse stoffer. I konventionen fastlægges en ramme for udveksling af oplysninger om visse kemikaliers egenskaber med henblik på en beslutningsproces på nationalt plan om import og eksport af disse og videreformidling af disse beslutninger til parterne.
               
               
                  Ved Europa-Parlamentets og Rådets forordning (EU) nr. 649/2012 af 4. juli 2012
                     2
                   gennemføres de forpligtelser i EU-lovgivningen, der er fastlagt i konventionen.
               
               
                  Partskonferencen, der er indstiftet i henhold til artikel 18 i konventionen, er Rotterdamkonventionens beslutningstagende organ. Organet træder normalt sammen hvert andet år for at overvåge gennemførelsen af konventionen. Det undersøger også de kemikalier, som Kemikalieundersøgelseskomitéen forelægger det til gennemgang.
               
               
                  I henhold til artikel 5, stk. 1, i konventionen skal parterne indgive anmeldelser af definitive reguleringsindgreb, der er truffet med henblik på at forbyde anvendelsen af et kemikalie på nationalt plan eller underkaste det strenge restriktioner. Efter sekretariatet har modtaget to sådanne anmeldelser om det samme kemikalie fra to parter, der hører til to forskellige PIC-regioner, vil disse anmeldelser blive forelagt Kemikalieundersøgelseskomitéen. Kemikalieundersøgelseskomitéen skal sammenholde disse anmeldelser med kriterierne i konventionens bilag II. På grundlag af resultatet af denne undersøgelse henstillede Kemikalieundersøgelseskomitéen, at acetochlor, carbosulfan, chrysotilasbest, decabromdiphenylether, fenthion (ultra low volume (ULV)-formuleringer med mindst 640 g aktivt stof/L), flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation og perfluoroctansyre (PFOA), salte heraf og PFOA-beslægtede forbindelser optages i konventionens bilag III, da alle kriterier var opfyldt. Proceduren for vedtagelse af ændringer af bilagene er fastlagt i konventionens artikel 22.
               
               
                  I henhold til konventionens artikel 23 har hver part én stemme. Regionale organisationer for økonomisk integration såsom EU udøver imidlertid deres stemmeret med et antal stemmer svarende til antallet af de af deres medlemsstater, der er parter i konventionen.
               
               
                  På sit tiende ordinære møde vil partskonferencen overveje at vedtage afgørelser om optagelse af acetochlor, carbosulfan, chrysotilasbest, decabromdiphenylether, fenthion (ultra low volume (ULV)-formuleringer med mindst 640 g aktivt stof/L), flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation og perfluoroctansyre (PFOA), salte heraf og PFOA-beslægtede forbindelser i konventionens bilag III.
               
               
                  Optagelsen i bilag III har den virkning, at kemikalierne vil blive underlagt proceduren for forudgående informeret samtykke, hvis de handles internationalt. Derfor skal parterne forelægge importsvar til sekretariatet, således at sekretariatet kan gøre disse importsvar tilgængelige for alle parter. Eksporterende parter skal overholde importsvarene, når de eksporterer disse kemikalier.
               
               
                  De påtænkte retsakter bliver bindende for parterne i overensstemmelse med konventionens artikel 22, stk. 5, litra c), der bestemmer følgende: "En afgørelse om ændring af bilag III meddeles straks parterne af depositaren. Ændringen træder i kraft for alle parterne på en i afgørelsen fastsat dato."
               
               
                  Anvendelsen af acetochlor, carbosulfan, chrysotilasbest, fenthion (ultra low volume (ULV)-formuleringer med mindst 640 g aktivt stof/L) og flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation er forbudt i Unionen ved den respektive lovgivning. Anvendelsen af decabromdiphenylether og perfluoroctansyre (PFOA), salte heraf og PFOA-beslægtede forbindelser er underlagt restriktioner, jf. forordning (EU) 2019/1021 om persistente organiske miljøgifte
                     3
                  , da begge kemikalier er omfattet af Stockholmkonvention om persistente organiske miljøgifte.
               
               
                  Forslaget vedrører vedtagelsen af en afgørelse om fastlæggelse af den holdning, der skal indtages på Unionens vegne i partskonferencen under Rotterdamkonventionen i forbindelse med den planlagte vedtagelse af afgørelser om ændring af bilag III om optagelse af acetochlor, carbosulfan, chrysotilasbest, decabromdiphenylether, fenthion (ultra low volume (ULV)-formuleringer med mindst 640 g aktivt stof/L), flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation og perfluoroctansyre (PFOA), salte heraf og PFOA-beslægtede forbindelser.
               
            
            
               •Sammenhæng med de gældende regler på samme område
            
            
               
                  Forslaget er i overensstemmelse med og supplerer gennemførelsen af forordning (EU) 649/2012, som gennemfører Rotterdamkonventionen i Unionen. Det er fuldt ud i tråd med konventionens mål om at styrke ansvarsdelingen og samarbejdet mellem parterne i den internationale handel med visse farlige kemikalier for dermed at beskytte menneskers sundhed og miljøet mod potentielle skader og bidrage til en miljømæssigt forsvarlig anvendelse af disse stoffer.
               
            
            
               •Sammenhæng med Unionens politik på andre områder
            
            
               
                  Forslaget er i overensstemmelse med forordning (EF) nr. 1107/2009, forordning (EU) nr. 528/2012 og forordning (EF) nr. 1907/2006, da det ikke griber ind i afgørelser om markedsføring af kemikalier i Den Europæiske Union. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               
                  Det proceduremæssige retsgrundlag for det fremsatte forslag til Rådets afgørelse er artikel 218, stk. 9, i TEUF, som er det rette grundlag for en retsakt, ved hvilken Den Europæiske Unions holdning fastlægges vedrørende en international aftale, i dette tilfælde Rotterdamkonventionen.
               
               
                  Det materielle retsgrundlag er artikel 192, stk. 1, i TEUF, eftersom de foranstaltninger, der er aftalt inden for rammerne af Rotterdamkonventionen, først og fremmest forfølger et miljømæssigt formål (dvs. beskyttelse af menneskers sundhed og miljøet gennem kontrol af visse farlige kemikalier og pesticider i international handel).
               
               
                  Retsgrundlaget for den foreslåede afgørelse bør derfor være artikel 192, stk. 1, sammenholdt med artikel 218, stk. 9, i TEUF.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Beskyttelse af menneskers sundhed og miljøet mod potentielle skader fra visse farlige kemikalier og bidrag til en miljømæssigt forsvarlig anvendelse af stofferne er et globalt problem, og Rotterdamkonventionen er gennemført i Unionen ved forordning (EU) nr. 649/2012. Eftersom Unionen er part i konventionen, bør den deltage i beslutningsprocessen på partskonferencen.
               
            
            
               •Proportionalitetsprincippet
            
            
               
                  Beskyttelse af menneskers sundhed og miljøet mod potentielle skader fra visse farlige kemikalier og bidrag til en miljøforsvarlig anvendelse af stofferne er et globalt problem og kræver en global indsats. Konventionens kemikalieundersøgelseskomité har henstillet, at acetochlor, carbosulfan, chrysotilasbest, decabromdiphenylether, fenthion (ultra low volume (ULV)-formuleringer med mindst 640 g aktivt stof/L), flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation og perfluoroctansyre (PFOA), salte heraf og PFOA-beslægtede forbindelser optages i konventionens bilag III, da kemikalierne opfylder kriterierne i konventionens bilag II. Derfor bør optagelsen af disse kemikalier i konventionens bilag III støttes for at sikre, at der træffes passende foranstaltninger på globalt plan.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Der er ikke blevet gennemført en systematisk høring af interessenterne, da der ikke vil være nogen følger for interessenter i Den Europæiske Union bortset fra, at visse regler skal følges, når disse kemikalier eksporteres. Interessenterne blev dog konsekvent hørt i forbindelse med undersøgelsen af anmeldelserne om disse kemikalier, som blev udført af konventionens kemikalieundersøgelseskomité, og deres kommentarer blev behandlet.
               
            
            
               •Konsekvensanalyse
            
            
               
                  Der er ikke blevet gennemført nogen konsekvensanalyse, da de afgørelser, der kan vedtages i henhold til konventionen, ikke vil have nogen indvirkning på anvendelsen af disse kemikalier i Den Europæiske Union. 
               
            
            
               •Målrettet regulering og forenkling
            
            
               
                  Forslaget kan have en lille indvirkning på den kommercielle aktivitet, eftersom kemikalierne ikke anvendes kommercielt i Unionen, men kan produceres til eksport, og derfor fritager det ikke mikrovirksomheder og omfatter ikke særlige bestemmelser for små og mellemstore virksomheder. Forslaget kan have en lille indvirkning på EU-sektorernes konkurrenceevne eller på handelen mellem Unionen og tredjelande, fordi visse regler skal følges, når disse kemikalier handles internationalt.
               
            
            
               4.VIRKNINGER FOR BUDGETTET
            
            
               
                  Forslaget har ingen virkninger for budgettet.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Det anses ikke for nødvendigt med en plan for gennemførelse, overvågning, evaluering og rapportering.
               
            
            
               •Nærmere redegørelse for de enkelte bestemmelser i forslaget
            
         
         
            
               
                  Med forslaget gives Kommissionen mandat til på vegne af Den Europæiske Union at støtte optagelsen af acetochlor, carbosulfan, chrysotilasbest, decabromdiphenylether, fenthion (ultra low volume (ULV)-formuleringer med mindst 640 g aktivt stof/L), flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation og perfluoroctansyre (PFOA), salte heraf og PFOA-beslægtede forbindelser på konferencen mellem parterne i Rotterdamkonventionen.
               
            
            
               2021/0100 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af den holdning, der skal indtages på Den Europæiske Unions vegne på konferencen mellem parterne om ændring af bilag III til Rotterdamkonventionen om proceduren for forudgående informeret samtykke for visse farlige kemikalier og pesticider i international handel
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Rotterdamkonventionen om proceduren for forudgående informeret samtykke for visse farlige kemikalier og pesticider i international handel ("konventionen") trådte i kraft den 24. februar 2004 og blev indgået på Unionens vegne ved Rådets afgørelse 2006/730/EF
                  4
               .
            
            
               (2)Ved Europa-Parlamentets og Rådets forordning (EU) nr. 649/2012 af 4. juli 2012 gennemføres Rotterdamkonventionen i Unionen
                  5
               .
            
            
               (3)I henhold til konventionens artikel 7 skal partskonferencen beslutte, om kemikalierne skal optages på listen i bilag III.
            
            
               (4)På det tiende møde i partskonferencen under Rotterdamkonventionen forventes det, at afgørelserne om at optage yderligere kemikalier på listen i bilag III vedtages.
            
            
               (5)Den holdning, der skal indtages på Unionens vegne i partskonferencen, bør fastlægges, da beslutningerne får bindende virkning for Unionen.
            
            
               (6)For at sikre, at importlandene nyder godt af den beskyttelse, Rotterdamkonventionen giver, og da alle relevante kriterier i henhold til konventionen er opfyldt, er det nødvendigt og passende at støtte henstillingen fra Kemikalieundersøgelseskomitéen, som er et organ under Rotterdamkonventionen, for så vidt angår optagelsen i Rotterdamkonventionens bilag III af acetochlor, carbosulfan, chrysotilasbest, decabromdiphenylether, fenthion (ultra low volume (ULV)-formuleringer med mindst 640 g aktivt stof/L), flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation og perfluoroctansyre (PFOA), salte heraf og PFOA-beslægtede forbindelser. Anvendelsen af disse stoffer er allerede forbudt eller underkastet strenge restriktioner i Unionen, og de fleste af dem er underlagt eksportkrav, der går videre end det, der kræves i Rotterdamkonventionen, jf. forordning (EU) nr. 649/2012 —
            
            
               VEDTAGET DENNE AFGØRELSE: 
            
            
               Artikel 1
            
            
               Den holdning, der skal indtages af Den Europæiske Union på det tiende møde i partskonferencen under Rotterdamkonventionen, er, at Unionen støtter vedtagelsen af ændringerne af bilag III til Rotterdamkonventionen om proceduren for forudgående informeret samtykke for visse farlige kemikalier og pesticider i international handel vedrørende optagelse af acetochlor, carbosulfan, chrysotilasbest, decabromdiphenylether, fenthion (ultra low volume (ULV)-formuleringer med mindst 640 g aktivt stof/L), flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation og perfluoroctansyre (PFOA), salte heraf og PFOA-beslægtede forbindelser.
            
            
               Artikel 2
            
            
               Denne afgørelse er rettet til Kommissionen.
            
         
         
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse 2006/730/EF af 25. september 2006 om indgåelse på Det Europæiske Fællesskabs vegne af Rotterdam-konventionen om proceduren for forudgående informeret samtykke for visse farlige kemikalier og pesticider i international handel (EUT L 299 af 28.10.2006, s. 23).
               
               
                  
                     (2)
                  
                        Europa-Parlamentets og Rådets forordning (EU) nr. 649/2012 af 4. juli 2012 om eksport og import af farlige kemikalier (EUT L 201 af 27.7.2012, s. 60).
               
               
                  
                     (3)
                  
                        Europa-Parlamentets og Rådets forordning (EU) 2019/1021 af 20. juni 2019 om persistente organiske miljøgifte (EUT L 169 af 25.6.2019, s. 45).
               
               
                  
                     (4)
                  
                        Rådets afgørelse 2006/730/EF af 25. september 2006 om indgåelse på Det Europæiske Fællesskabs vegne af Rotterdam-konventionen om proceduren for forudgående informeret samtykke for visse farlige kemikalier og pesticider i international handel (EUT L 299 af 28.10.2006, s. 23).
               
               
                  
                     (5)
                  
                        Europa-Parlamentets og Rådets forordning (EU) nr. 649/2012 af 4. juli 2012 om eksport og import af farlige kemikalier (EUT L 201 af 27.7.2012, s. 60).